
CONVOCATÒRIA PER A LA CONCESSIÓ DE SUBVENCIÓ EN RÈGIM DE CONCURRÈNCIA COMPETITIVA PER AL FOMENT DEL COMERÇ LOCAL DE SENTMENAT 
1.- Objecte i finalitat de la subvenció 
L’objecte de la present convocatòria és regular el procediment de concessió de subvencions adreçades als establiments comercials, de serveis i de restauració de Sentmenat. La finalitat és promoure actuacions que augmentin la competitivitat d'aquests sectors, afavorint la sostenibilitat a llarg termini del teixit comercial i incrementant la resiliència davant fluctuacions econòmiques.   
2.- Règim jurídic   
Aquestes subvencions es regulen per les normes que s'indiquen tot seguit:   
- Les present convocatòria   
- Normativa general reguladora de les subvencions de l’Ajuntament de Sentmenat (Ordenança general de subvencions de l’Ajuntament de Sentmenat)   
- Llei 38/2003, de 17 de novembre, General de Subvencions (LGS) i el seu Reglament, aprovat per Reial Decret 887/2006, de 21 de juliol, en tot allò que sigui considerat desenvolupament de la normativa bàsica indicada a la disposició final primera de la indicada LGS.   
- Llei 39/2015, d’1 d’octubre, del Procediment Administratiu Comú de les Administracions Públiques.   
- Decret 179/1995, de 16 de juny, pel qual s'aprova el Reglament d'Obres, Activitats i Serveis dels Ens Locals.   
- Llei 7/1985, de 2 d'abril, reguladora de les Bases del Règim Local en tot allò considerat com a norma bàsica.   
- Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals.   
- Llei 19/2014, del 29 de desembre, de Transparència, Accés a la Informació Pública i Bon Govern.  
 - Llei 17/2015, del 21 de juliol, d'Igualtat Efectiva de Dones i Homes.  

3.- Necessitat i Oportunitat de les subvencions 
La situació econòmica actual i els reptes que afronta el comerç local, com ara la digitalització i l'augment de competència, fan imprescindible dotar el sector de recursos per incrementar la seva competitivitat i sostenibilitat. Aquestes subvencions representen una oportunitat per promoure actuacions concretes que millorin tant la qualitat dels serveis com l’oferta de productes, fomentant alhora la responsabilitat social i el compromís mediambiental dels establiments. 
A més, el programa està dissenyat per crear sinergies entre els diferents actors comercials del municipi, fomentant col·laboracions entre empreses i projectes amb vocació social. 
4.- Impacte Econòmic 
Les subvencions tindran un impacte positiu directe en el comerç de Sentmenat, contribuint a la millora dels establiments locals, tant pel que fa a la seva estructura física com a la qualitat dels seus serveis i productes. Aquestes actuacions permetran als comerços adaptar-se millor a les noves demandes del mercat i a les expectatives de la clientela. 
A llarg termini, es preveu que aquestes millores es tradueixin en un augment de la competitivitat del sector comercial local, una major atracció de clients i una dinamització de l’activitat econòmica del municipi. Això contribuirà al creixement econòmic de la zona i a la consolidació d’un teixit comercial més resilient. 
La col·laboració entre l’Ajuntament i els comerços es veurà reflectida en un teixit comercial més fort, diversificat i compromès amb el territori, capaç de resistir millor els canvis econòmics i socials i de generar valor compartit per a tota la comunitat. 
A més, les modalitats de subvenció que fomenten la col·laboració entre establiments —tant de sectors diferents com del mateix sector— afavoreixen la creació de sinergies comercials, com ara promocions conjuntes, ofertes col·lectives, campanyes compartides o accions de dinamització coordinades. Aquestes iniciatives no només milloren la visibilitat dels establiments participants, sinó que també reforcen el sentiment de xarxa i cooperació dins del teixit comercial local, generant un impacte multiplicador en l’economia del municipi. 
5.- Període d’execució 
Les subvencions concedides en aquesta convocatòria s’hauran de destinar a finançar projectes desenvolupats durant l’any 2025 coincidint amb l’any fiscal en curs. 
La vigència d’aquestes subvencions s’estableix a partir de la publicació de la convocatòria corresponents al Butlletí Oficial de la Província de Barcelona (BOPB) i es mantindrà activa fins a la resolució de la convocatòria. L'òrgan instructor designat avaluarà les sol·licituds i determinarà la concessió de les subvencions segons els criteris de valoració establerts. 
El procés de concessió de subvencions serà publicat al portal de transparència de l’Ajuntament de Sentmenat, garantint així la màxima publicitat i transparència del procediment. 
6.- Requisits dels beneficiaris i forma d’acreditar-los 
Podran ser beneficiaris de les subvencions del Comerç de Sentmenat les microempreses i PIME comercials, de serveis i de restauració amb establiment a Sentmenat. Queden exclosos els supermercats i les franquícies. 
En base a la Llei 38/2003, de 17 de novembre, General de Subvencions, pel Reial decret 887/2006, de 21 de juliol, pel qual s'aprova el Reglament de la Llei 38/2003, i per l'Ordenança general de subvencions de l’Ajuntament de Sentmenat, podran optar a les subvencions les persones físiques o jurídiques que compleixin els següents requisits:  
· Hagin iniciat la seva activitat professional abans de la convocatòria.  
· Estiguin al corrent de les obligacions tributàries amb l’Agència Tributària, la Seguretat Social i la Hisenda Municipal.    
· Disposin de la documentació que acrediti l’activitat (llicència, autorització o comunicat). 
· Que tinguin la seva seu fiscal a Sentmenat.  
· Tenir, com a mínim, un establiment operatiu a Sentmenat.  
· No trobar-se en cap de les circumstàncies que impedeixen adquirir la condició de beneficiari previst a l'article 13 de la Llei 38/2003, general de subvencions.  
· Atendre les persones usuàries en qualsevol de les llengües oficials de Catalunya i redactar, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística.   
· No haver estat sancionades, en resolució ferma, per la comissió d'infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, durant els dos anys anteriors a la convocatòria, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost, o, si han estat sancionades, hagin aplicat les mesures correctores previstes i abonat les quantitats requerides per aquest concepte.  
· No trobar-se en situació de crisi (concurs de creditors).  
Als efectes d'aquesta convocatòria només podran ser beneficiàries les incloses dins la categoria de microempresa i de petita empresa, segons l'annex 1 del Reglament (UE) nº 651/2014 de la Comissió, de 17 de juny de 2014, pel qual es declaren determinades categories d'ajut compatibles amb el mercat interior en aplicació dels articles 107 y 108 del Tractat:   
· Petita empresa: ocupa menys de 50 persones i té un volum de negoci anual o un balanç general anual que no supera els 10 milions d'euros.   
· Microempresa: ocupa menys de 10 persones i té un volum de negoci anual o un balanç general anual que no supera els 2 milions d'euros.   
Als efectes d'aquesta convocatòria s'entenen com empreses de comerç aquelles que presten les activitats empresarials de comerç al detall, quedant exclosos expressament les empreses fabricants i majoristes que no realitzen venda al detall, així com les entitats territorials sense ànim de lucre, les associacions, les entitats sectorials i també queden excloses les parades dels mercats municipals. 
La concurrència d’aquests requisits s’acreditarà en el moment de presentar la sol·licitud mitjançant la documentació indicada a l’article següent. 
7.- Documentació a aportar 
La sol·licitud específica es podrà trobar a la Seu Electrònica Municipal. Els documents requerits seran: 
Documentació obligatòria per a la candidatura: Per tal que la candidatura sigui admesa, caldrà presentar el següent conjunt de documents, segons el model normalitzat disponible a la Seu Electrònica de l’Ajuntament de Sentmenat, dins el termini establert a la convocatòria: 
 
· Formulari de candidatura degudament emplenat, segons el model normalitzat que trobareu a la Seu Electrònica a la mateixa sol·licitud, en la que hi conta: 
· Memòria explicativa de les actuacions realitzades, amb referència explícita als criteris de valoració de la categoria a la qual es presenta. Aquesta memòria haurà d’anar acompanyada de: 
· Fotografies abans i després de les actuacions. 
· Factures i justificants de despesa. 
· Plànols, certificats o altra documentació tècnica, si escau. 
· Declaració responsable de la concurrència dels requisits per obtenir la condició de beneficiari. 
· Declaració de compromís de complir amb les condicions establertes per a l’atorgament de la subvenció. 
· Declaració responsable de no estar incurs en cap dels supòsits de l’article 13.2 de la Llei 38/2003, General de Subvencions. 
· Declaració responsable de trobar-se al corrent en el compliment de les obligacions tributàries i amb la Seguretat Social. 
· Declaració de subvencions o altres ingressos obtinguts per a la mateixa finalitat i compromís de comunicar-ne de futurs, segons model normalitzat. 
· Altres documents que es considerin necessaris per a la correcta valoració de la candidatura. 
 
Documentació específica per categoria: A més de la documentació general, per tal d’obtenir millor puntuació, es pot aportar opcionalment la següent documentació específica (si s’escau):  
Categoria A – Millorar l’Establiment: 
· Fotografies, plànols o croquis de l’espai abans i després de la reforma. 
· Certificats d’eficiència energètica (si escau). 
· Certificats d’accessibilitat (ISO 21542 o equivalent). 
· Fotografies dels aparadors i senyalització exterior. 
· Mostres de cartellera i etiquetatge en català. 
Categoria B – Millorar l’Oferta Comercial 
· Catàleg o descripció detallada dels productes o serveis millorats. 
· Evidències de l’oferta saludable (menús, etiquetatge, materials promocionals). 
· Informació sobre proveïdors ecològics o de proximitat (si escau). 
· Materials de comunicació o promoció vinculats a l’oferta. 
Categoria C – Qualitat en els Serveis al Client 
· Descripció dels serveis implantats (lliurament, postvenda, etc.). 
· Enllaços a plataformes digitals o canals de venda en línia. 
· Evidències de sistemes de gestió de comandes o atenció al client. 
· Valoracions o enquestes de satisfacció (si n’hi ha). 
Categoria D – Col·laboracions i Compromís Social 
· Descripció de les accions mediambientals o socials realitzades. 
· Convenis o acords amb entitats locals o col·lectius. 
· Contractes o justificants de contractació de persones aturades. 
· Materials de campanyes conjuntes amb altres establiments. 
· Proves de participació en iniciatives col·lectives (cartells, webs, etc.). 
 
8.- Termini, forma i lloc de presentació de les sol·licituds 
El termini per a la presentació de les sol·licituds s'iniciarà el 25 de Setembre i finalitzarà el 30 de novembre de l’any 2025. El període elegible per a les activitats subvencionables serà de l'1 de Gener al 30 de novembre de l’any 2025. 
Les sol·licituds es podran presentar telemàticament a través de la Seu Electrònica Municipal ( https://sentmenat.eadministracio.cat/ ) o presencialment amb cita prèvia, en el següent enllaç: https://sentmenat.eadministracio.cat/citaprevia o trucar al telèfon 937 153 030. 
La inexactitud, la falsedat o l'omissió de caràcter essencial en qualsevol dada en el formulari de sol·licitud o document que l'acompanyi, deixen sense efectes aquest tràmit, des del moment en què es conegui i amb l'audiència prèvia a la persona interessada i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de les subvencions si es coneixen amb posterioritat a l'atorgament de les subvencions.  
En relació amb les notificacions del procediment, es faran mitjançant notificació electrònica amb avís a l'adreça que el sol·licitant hagi facilitat a aquests efectes dins del formulari de sol·licitud, sens perjudici que la manca d'aquest avís no impedeixi la plena validesa de la notificació. La notificació s'entendrà practicada, a tots els efectes legals, quan es comparegui a la Seu electrònica de l'Ajuntament de Sentmenat, és a dir, quan s'hagi produït l'accés al contingut de la notificació per la persona interessada o pel seu representant degudament identificat. La notificació per mitjans electrònics s'entendrà rebutjada quan hagin transcorregut deu dies naturals des de la posada a disposició de la notificació sense que s'accedeixi al seu contingut.  
En qualsevol cas, caldrà aportar també documents que acreditin els criteris als quals es vulgui optar segons estableixi aquesta convocatòria. 
9.- Rectificació de defectes o omissions en la documentació 
En cas que la documentació presentada sigui incorrecta o incompleta, es requerirà al/a la beneficiari/ària, perquè procedeixi a la seva esmena en el termini de deu dies hàbils des de la notificació, amb la indicació que si no ho fa així s’entendrà per desistit de la seva sol·licitud. 
10.- Procediment de concessió 
El procediment de concessió serà el de concurrència competitiva d’acord amb els criteris fixats per aquesta convocatòria. 
[bookmark: _GoBack]L’extracte de la convocatòria que regirà aquest procediment es publicarà, a través de la Base de Dades Nacional de Subvencions, al Butlletí Oficial de la Província de Barcelona. 
11.- Criteris d’atorgament de la subvenció 
El procediment per a l'atorgament de les subvencions previstes en aquesta convocatòria serà el de concurrència competitiva, d'acord amb allò que disposa l'article 22 de la Llei 38/2003, de 17 de novembre, General de Subvencions. 
Els establiments podran presentar-se a una o més categories de les previstes en aquesta convocatòria. Per a cada categoria a la qual es vulgui optar, caldrà presentar una sol·licitud diferenciada, amb la documentació específica corresponent. 
Cada sol·licitud serà valorada exclusivament segons els criteris establerts per a la categoria concreta a la qual s’hagi presentat. No es podran acumular punts entre diferents categories. 
El tipus de guardons i el contingut econòmic de les subvencions es faran a càrrec de la partida pressupostària 220 4310 48000 - Premis promoció econòmica, definida a partir del pressupost anual de l’Ajuntament de Sentmenat. 
Per aquesta convocatòria es convoquen les categories següent: 
 
Categoria A – Millora de l’Establiment 
Aquesta categoria té per objectiu reconèixer i incentivar les actuacions que comportin una transformació física o funcional significativa de l’establiment comercial. S’hi inclouen reformes parcials o integrals que millorin l’espai interior, la distribució, la presentació del producte, la il·luminació, l’accessibilitat, els aparadors o la senyalització exterior. També s’hi valoren actuacions que incorporin millores en la gestió material del comerç, com ara l’eficiència energètica o l’ús de materials sostenibles. 
L’objectiu és afavorir establiments més atractius, accessibles, sostenibles i adaptats a les noves necessitats comercials i socials. 
 
Criteri 1: Percentatge d’Espai Transformat 
· Transformació de més del 50% de l'espai de l'establiment (renovació o canvi d'ús): 10 punts 
· Transformació entre el 30% i el 50% de l'espai: 7 punts 
· Transformació entre el 10% i el 30% de l'espai: 4 punts 
· Transformació inferior al 10% de l'espai: 1 punt 
Criteri 2: Cost de les Actuacions dutes a terme 
· Inversió superior a 30.000 euros: 10 punts 
· Inversió entre 15.000 i 30.000 euros: 7 punts 
· Inversió entre 5.000 i 15.000 euros: 4 punts 
· Inversió inferior a 5.000 euros: 1 punt 
Criteri 3: Augment de Superfície Comercial o Útil 
· Augment superior al 20% respecte de la superfície original: 10 punts 
· Augment entre el 10% i el 20%: 7 punts 
· Augment inferior al 10%: 4 punts 
· Sense augment de superfície: 1 punt 
Criteri 4: Millora de la Il·luminació i Eficiència Energètica 
· Instal·lació de sistemes eficients (LED, solars) amb certificació energètica classe A o superior: 10 punts 
· Instal·lació de sistemes eficients sense certificació: 5 punts 
· Sense millora significativa: 1 punt 
Criteri 5: Millores en l'Accessibilitat 
· Certificació ISO 21542 o equivalent: 10 punts 
· Adaptació a normatives locals sense certificació: 5 punts 
· Sense millores d’accessibilitat: 0 punts 
Criteri 6: Aparadors i Senyalització Exterior 
· Renovació completa amb nous dissenys que millorin la visibilitat i la imatge de marca: 10 punts 
· Renovació parcial o millora de senyalització exterior: 5 punts 
· Sense millores: 0 punts 
Criteri 7: Cartellera i Senyalització en Català 
· Adaptació completa segons la normativa vigent (Llei 1/1998): 10 punts 
· Adaptació parcial: 5 punts 
· Sense adaptació: 0 punts 





Taula resum – Categoria A 
	Criteri 
	Descripció 
	Puntuació mínima 
	Puntuació màxima 

	1 
	Transformació de l’espai 
	1 
	10 

	2 
	Cost de les actuacions 
	1 
	10 

	3 
	Augment de superfície 
	1 
	10 

	4 
	Eficiència energètica 
	1 
	10 

	5 
	Accessibilitat 
	0 
	10 

	6 
	Aparadors i senyalització 
	0 
	10 

	7 
	Cartellera en català 
	0 
	10 

	Total 
	 
	4 
	70 punts 


 
Categoria B – Millorar l’Oferta Comercial 
Aquesta categoria reconeix les iniciatives que milloren l’oferta de productes o serveis dels establiments, tant des del punt de vista de la qualitat, la innovació i la diversitat, com de l’especialització i l’originalitat. També s’hi inclouen accions que introdueixin nous productes o serveis exclusius, o que millorin l’experiència de compra a través de l’oferta. 
Dins d’aquesta categoria, es distingeix una línia específica per a l’oferta saludable, que premia aquells establiments que promouen hàbits de vida saludables mitjançant la venda de productes ecològics, menús saludables, activitats educatives, col·laboracions amb professionals de la salut o l’ús de materials sostenibles (com el packaging eco-friendly). 
L’objectiu és fomentar una oferta comercial més responsable, diversa i adaptada a les noves tendències de consum. 
Criteri 8: Millora en l’Oferta de Producte General 
· Oferta innovadora, diversa, especialitzada i de qualitat: 10 punts 
· Millora parcial o limitada: 5 punts 
· Sense millores significatives: 0 punts 
Criteri 9: Oferta Saludable 
· Oferta estructurada de productes saludables, activitats o serveis vinculats a la salut: 10 punts 
· Accions puntuals o en fase inicial: 5 punts 
· Sense actuacions en aquest àmbit: 0 punts 
Taula resum – Categoria B 
	Criteri 
	Descripció 
	Puntuació mínima 
	Puntuació màxima 

	8 
	Millora de l’oferta general 
	0 
	10 

	9 
	Oferta saludable 
	0 
	10 

	Total 
	 
	0 
	20 punts 


 
Categoria C – Qualitat en els Serveis al Client 
Aquesta categoria valora les actuacions orientades a millorar l’atenció i els serveis que els establiments ofereixen als seus clients. S’hi inclouen iniciatives com la implantació de serveis de lliurament ràpid i eficient, la digitalització de l’experiència de compra (omnicanalitat), la gestió de comandes en línia, l’assistència postvenda, les garanties, o altres serveis que millorin la relació amb el client. 
També es poden valorar accions que millorin la comunicació amb el client, la personalització del servei o la fidelització. 
L’objectiu és promoure una atenció al client més eficient, moderna i centrada en les necessitats de les persones consumidores. 
 
Criteri 10: Qualitat en els Serveis al Client 
· Implantació de serveis de lliurament ràpid, compra omnicanal, assistència postvenda, garanties, etc.: 10 punts 
· Implantació parcial o en fase inicial: 5 punts 
· Sense actuacions: 0 punts 

Taula resum – Categoria C 
	CRITERI 
	DESCRIPCIÓ 
	PUNTUACIÓ MÍNIMA 
	PUNTUACIÓ MÀXIMA 

	10 
	SERVEIS AL CLIENT 
	0 
	10 

	TOTAL 
	 
	0 
	10 PUNTS 


 
Categoria D – Col·laboracions i Compromís Social 
Aquesta categoria agrupa diverses línies d’actuació que tenen com a eix comú el compromís amb l’entorn social, econòmic i ambiental. Es divideix en cinc àmbits: 
Criteri 11: Compromís Mediambiental: Es valoren les pràctiques sostenibles com l’ús d’energies renovables, la col·laboració amb productors locals, la promoció de l’entorn natural, l’ús de productes ecològics i de proximitat, o la implementació de sistemes de gestió ambiental. 
· Pràctiques sostenibles, productes ecològics, energies renovables, etc.: 10 punts 
· Aplicació parcial: 5 punts 
· Sense actuacions: 0 punts 
Criteri 12: Compromís Social: Inclou accions de responsabilitat social corporativa com el suport a entitats locals, la inclusió laboral de col·lectius vulnerables, la promoció de la diversitat, o la realització d’activitats educatives i de sensibilització. 
 
· Projectes de sostenibilitat, inclusió, suport a entitats locals, activitats educatives: 10 punts 
· Participació puntual: 5 punts 
· Sense accions: 0 punts 
Criteri 13: Suport a l’Ocupació Local: Es reconeix la contractació de persones de Sentmenat en situació d’atur i la col·laboració amb el servei local d’ocupació per a la difusió d’ofertes laborals. 
· Contractació de persones aturades de Sentmenat i ús del servei local d’ocupació: 10 punts 
· Només presentació d’ofertes: 5 punts 
· Sense accions: 0 punts 
Criteri 14: Col·laboració entre Establiments: Premia les iniciatives conjuntes entre establiments de sectors diferents que generin sinergies comercials, com ara campanyes compartides, promocions creuades o accions de dinamització conjunta. 
· Oferta coordinada amb establiments de sectors diferents: 10 punts 
· Col·laboració puntual: 5 punts 
· Sense col·laboració: 0 punts 
Criteri 15: Iniciativa d’Oferta Col·lectiva: Valora les accions coordinades entre establiments d’un mateix sector que ofereixen una proposta conjunta, com ara paquets de serveis, promocions compartides o accions de fidelització col·lectiva. 
L’objectiu d’aquesta categoria és fomentar un teixit comercial més responsable, col·laboratiu i arrelat al territori. 
· Oferta compartida entre establiments del mateix sector: 10 punts 
· Accions puntuals o no consolidades: 5 punts 
· Sense iniciativa: 0 punts 
Taula resum – Categoria D 
	CRITERI 
	DESCRIPCIÓ 
	PUNTUACIÓ MÍNIMA 
	PUNTUACIÓ MÀXIMA 

	11 
	COMPROMÍS MEDIAMBIENTAL 
	0 
	10 

	12 
	COMPROMÍS SOCIAL 
	0 
	10 

	13 
	SUPORT A L’OCUPACIÓ LOCAL 
	0 
	10 

	14 
	COL·LABORACIÓ ENTRE ESTABLIMENTS 
	0 
	10 

	15 
	OFERTA COL·LECTIVA 
	0 
	10 

	TOTAL 
	 
	0 
	50 PUNTS 


 
 
 

Taula resum general de totes les categories 
	Categoria 
	Puntuació mínima 
	Puntuació màxima 

	A – Millora de l’Establiment 
	4 punts 
	70 punts 

	B – Millorar l’Oferta Comercial 
	0 punts 
	20 punts 

	C – Serveis al Client 
	0 punts 
	10 punts 

	D – Compromís Social i Col·laboracions 
	0 punts 
	50 punts 


 
12.-Quantia total màxima de les subvencions a atorgar i consignació pressupostària 
El pressupost màxim destinat a aquesta convocatòria serà de 3.850 euros, a càrrec de l’aplicació pressupostària 220 4310 48000 - Premis promoció econòmica, definida a partir del pressupost anual de l’Ajuntament de Sentmenat. No es podran atorgar subvencions per un import superior a l’esmentat. 
13.- Import individualitzat de les subvencions 
La inversió mínima realitzada per un establiment és de 100€. L’import màxim a concedir a cada beneficiari serà de 500 € per establiment comercial. En cap cas, l'import atorgat serà superior al 50% de l'import justificat mitjançant les factures presentades pels beneficiaris.  
En el cas que les sol·licituds que compleixin els requisits superin el pressupost total disponible aquestes s’atorgaran segons puntuació obtinguda als criteris de valoració fins esgotar pressupost. 
14.- Òrgans competents per a la instrucció i la proposta de concessió 
L’òrgan responsable de la instrucció del procediment per a l’atorgament de les subvencions establertes en aquesta convocatòria serà el Departament de Promoció Econòmica.  
L’òrgan resolutori per a l’atorgament de les subvencions serà aquell determinat en funció de la normativa municipal vigent en matèria de delegacions de competències i atribucions dels òrgans de govern de l’Ajuntament, diferents del Ple. 
L’òrgan competent per a la concessió podrà, discrecionalment, declarar desert el concurs o bé decidir no esgotar la totalitat del crèdit pressupostari assignat a aquesta convocatòria. 
La concessió de les subvencions del Comerç de Sentmenat es realitzarà mitjançant el procediment ordinari de concurrència competitiva, d'acord amb l'article 22 de la Llei 38/2003, de 17 de novembre, General de Subvencions i d'acord amb els criteris de valoració establerts en cada convocatòria.  
L'òrgan resolutori adoptarà i notificarà la resolució del procediment en un termini màxim de sis mesos a partir de la publicació d’aquesta.  
La resolució del procediment es farà pública al portal de transparència de l'Ajuntament de Sentmenat.  
15.- Termini de resolució i de notificació 
S’examinaran conjuntament, en un sol procediment totes les sol·licituds presentades dins dels terminis establerts.  
El termini per a l’atorgament de les subvencions serà, com a màxim, de tres mesos a comptar des de la data de tancament del període de presentació de sol·licituds. 
Un cop acordada la concessió de les subvencions, aquestes seran notificades als interessats en un termini màxim de 10 dies des de la data d’aprovació de la resolució, d’acord amb el que es preveu a l’article 40 de la Llei 39/2015, d’1 d’octubre, de Procediment Administratiu Comú de les Administracions Públiques. 
La manca de resolució dins el termini indicat tindrà efectes desestimatoris. 
16.- Acceptació de la subvenció 
La subvenció s’entendrà tàcitament acceptada per part dels beneficiaris. En cas de renúncia s’haurà de comunicar de forma fefaent a l’Ajuntament. 
17.- Obligacions dels beneficiaris 
Són obligacions dels/les beneficiaris/àries d’aquestes subvencions, a més de les especificades a l’article 14 LGS, les que tot seguit s’indiquen. El seu incompliment originarà les responsabilitats que en cada cas corresponguin i la incoació de l’expedient de reintegrament de la subvenció. 
1. Els/les beneficiaris/àries hauran d’estar al corrent de les seves obligacions tributàries i amb la Seguretat Social. 
2. El/la beneficiari/ària d’una subvenció està obligat a sotmetre’s a les actuacions de comprovació i de control financer que realitzi la Intervenció General de l’Ajuntament, i a aportar tota la informació que els sigui requerida en l’exercici de les actuacions anteriors i en relació amb la subvenció concedida. 
3. El pressupost total presentat amb la sol·licitud és vinculant en cas de resultar beneficiari/ària, si bé s’admetrà la possible compensació de desviacions entre les diverses despeses que l’integren. 
4. Els/les beneficiaris/àries hauran de donar publicitat de les subvencions i ajudes percebudes per mitjans electrònics, en base al que s'estableix a la Llei 19/2013 i a la Llei 19/2014. 
5. Els documents de qualsevol mena justificatius de l’aplicació dels fons rebuts, s’hauran de conservar per un període no inferior als 6 anys, comptadors des de la finalització del termini de presentació de les justificacions. 
18.- Despeses subvencionables  
Seran considerades despeses elegibles aquelles degudament justificades mitjançant factures i documents acreditatius, derivades de materials o serveis destinats a les actuacions següents, segons la categoria a la qual es presenti la candidatura: 
Categoria A – Millorar l’Establiment Transformació i millores de l’establiment: 
· Reformes parcials o integrals que incloguin canvis en els aparadors, l’interior de l’establiment, la distribució de l’espai, la presentació del producte o el mobiliari.  
· Millores en la il·luminació i eficiència energètica: Instal·lació de sistemes d’il·luminació eficients (LED, llums solars, etc.) i obtenció de certificacions d’eficiència energètica.  
· Augment de la superfície comercial o útil: Obres destinades a incrementar l’espai destinat a la venda o a l’ús públic.  
· Millores en l’accessibilitat: Adaptacions que compleixin amb la normativa local d’accessibilitat i que facilitin l’accés a persones amb mobilitat reduïda.  
· Renovació d’aparadors i senyalització exterior: Millores en la visibilitat i imatge de l’establiment a través de la renovació dels aparadors o la senyalització externa.  
· Adaptació de la cartellera i senyalització al català: Modificacions per adequar els elements de senyalització a la normativa lingüística vigent.  
Categoria B – Millorar l’Oferta Comercial  
· Millora de l’oferta de productes o serveis: Incorporació de nous productes, serveis o línies comercials que aportin valor afegit, diversitat, especialització o innovació.  
· Oferta saludable: Introducció de productes saludables, ecològics o de proximitat; menús saludables; activitats físiques o educatives sobre salut; col·laboracions amb professionals sanitaris. 
Categoria C – Qualitat en els Serveis al Client  
· Implantació de serveis de qualitat al client: Despeses relacionades amb la digitalització de l’experiència de compra, sistemes de gestió de comandes, serveis de lliurament, atenció postvenda o atenció personalitzada. 
Categoria D – Col·laboracions i Compromís Social  
· Accions de compromís mediambiental: Inversions en sistemes d’energia renovable, accions de promoció de l’entorn natural, pràctiques de comerç de km 0.  
· Accions de compromís social: Despeses vinculades a projectes de responsabilitat social corporativa, inclusió laboral, activitats educatives o de sensibilització en matèria social, suport a entitats locals.  
· Suport a l’ocupació local: Costos derivats de processos de contractació de persones de Sentmenat en situació d’atur, sempre que estiguin degudament justificats i gestionats a través del servei local d’ocupació.  
· Accions de col·laboració entre establiments: Despeses compartides en campanyes, promocions o accions conjuntes entre establiments de diferents sectors.  
· Iniciatives d’oferta col·lectiva: Accions coordinades entre establiments d’un mateix sector per oferir una proposta conjunta (packs, promocions, serveis compartits, etc.). 
No seran considerades despeses elegibles: Costos de personal, tant directes com indirectes. Materials o serveis no destinats a les activitats descrites anteriorment. Despeses generals o de manteniment ordinari de l’establiment (neteja, reparacions menors, etc.). Subministraments, despeses de gestió, administració o financeres (com comissions bancàries, interessos, etc.). 
19.- Forma de pagament 
La subvenció serà abonada posteriorment a la resolució favorable, mitjançant transferència bancària al compte indicat pel beneficiari en el moment de la sol·licitud. 
20.- Deficiències en les sol·licituds i en els documents justificatius de la despesa aportats. 
1.- En el cas que els documents presentats en el moment de la sol·licitud com a justificació fossin incorrectes o incomplets, es comunicarà a l’interessat/ada la necessitat de esmenar les anomalies detectades en un termini màxim improrrogable de deu dies hàbils, a comptar de l’endemà que sigui notificat, amb l’advertiment que de no fer-ho es procedirà a la revocació o a la reducció de la subvenció segons correspongui, amb la consegüent obligació de reintegrament en cas que s’hagués avançat el seu pagament. 
2.- Si un cop vençut el termini de presentació de sol·licitud, la documentació justificativa no s’hagués presentat, es requerirà al/la beneficiari/ària per tal que la presenti en un termini màxim improrrogable de quinze dies hàbils, a comptar des de l’endemà que sigui notificat, amb l’advertiment que de no fer-ho es revocarà la subvenció amb la consegüent obligació de reintegrament en cas que s’hagués avançat el seu pagament. 
21.- Circumstàncies que poden donar lloc a la modificació de la resolució 
Amb posterioritat a l’acord de concessió i abans de la finalització del termini d’execució de l’activitat subvencionada, es podrà modificar, d’ofici o prèvia sol·licitud del/de la beneficiari/ària, l’import, l’activitat, el termini d’execució, el de justificació i altres obligacions, quan no es perjudiquin els interessos de tercers i es doni algun dels supòsits següents: 
a) Quan es produeixi una alteració en les condicions que van determinar la concessió de la subvenció. 
b) Quan el/la beneficiari/ària hagi obtingut per a la mateixa actuació altres subvencions, ajuts o aportacions de qualsevol origen, públic o privat, que sumats als de l’Ajuntament superin el cost total del projecte o de l’activitat subvencionada. 
c) Quan el/la beneficiari/ària no hagi justificat adequadament la totalitat de l’import exigit en aquesta convocatòria. 
22.- Compatibilitat amb altres subvencions 
La subvenció atorgada serà compatible amb qualsevol altra concedida per altres administracions o ens públics o privats. 
Tanmateix, l’import total de les subvencions rebudes per la mateixa finalitat no podrà superar el cost total de l’activitat a desenvolupar. 
Els/les beneficiaris/àries hauran de comunicar la petició i/o obtenció de qualsevol subvenció pública concurrent que no s’hagi declarat amb la sol·licitud. 
23.- Règim jurídic supletori 
En tot el que no preveuen expressament aquesta convocatòria, són d’aplicació la Llei 38/2003, de 17 de novembre, General de Subvencions, el Real Decret 887/2006, de 21 de juliol pel qual s’aprova el seu Reglament de desenvolupament, l'Ordenança General de Subvencions de l’Ajuntament, les Bases d'Execució del Pressupost General per al present exercici, la Llei 39/2015, d’1 d’octubre, de Procediment Administratiu Comú de les Administracions Públiques, la Llei 40/2015, d’1 d’octubre de Règim jurídic del Sector Públic, i altres legislacions concordants.  
24.-Caràcter No Contractual de l’Activitat 
El present programa de subvencions no suposa cap prestació pròpia dels contractes regulats per la normativa de contractes del sector públic. S’ajusta, en canvi, al règim jurídic de les subvencions segons el que preveu la Llei General de Subvencions i altres normatives aplicables. Així mateix, es garanteix que el procediment de concessió de les subvencions compleix els requisits de publicitat, transparència, concurrència, objectivitat, igualtat i no discriminació, així com d'eficiència en l’assignació de recursos públics. 

